**«Серт» детективтік шығармалардың республикалық**

**байқауы жөніндегі ереже**

**1. Жалпы ережелер**

1. «Серт» детективтік шығармалардың республикалық байқауы(бұдан әрі – байқау) Қазақстан Республикасы Тәуелсіздігінің 30 жылдығын мерекелеу, сондай-ақ Ішкі істер органдарының ақпараттық-имидждік жұмысын іске асырудың 2020-2021 жылдарға арналған медиа-жоспарының шеңберінде өткізіледі.

**2. Байқаудың мақсаттары мен міндеттері**

2. Байқаудың мақсаттары мен міндеттері:

- ішкі істер органдары қызметкерлерінің (бұдан әрі – ІІО) мәдени, рухани денгейін арттыру, оларды Отанға жанқиярлықпен қызмет ету, антына және қызметтік борышына адалдық рухында тәрбиелеу;

- ІІО қызметкерлерін өнерге баулу;

- Қазақстан полициясының оң бейнесін қалыптастыру;

- ішкі істер органдары қызметін насихаттау;

- қиын және күрделі полицей мамандығын жан-жақты ашып көрсету болып табылады.

**3. Байқаудың шарттары**

3. Республикалық, жергілікті және ведомстволық БАҚ-та байқауды өткізу және оның шарттары туралы хабарландыру орналастырылады.

4. Байқауға бұқаралық ақпарат құралдарының өкілдері, жазушылар, шығармашылық адамдары, ІІО қызметкерлері қатысады.

 5. Шығармаларды қабылдау Ұйымдастырушылық комитетте (бұдан әрі – Ұйымд.комитет) 2021 жылғы 1 сәуірден 1 мамырға дейін.

 6. Құжаттарды белгіленген мерзімнен кешіктіріп ұсынған қатысушылар байқауға қатысуға жіберілмейді.

      7. Комиссияға ұсынылған құжаттар қайтарылмайды.

8. Байқауға прозаның ірі жанрларының (романдар 80 беттен бастап және әңгімелер 50-60 бет) көрсетілген жанрлардың талаптарына сәйкес мемлекеттік және орыс тілдерінде, бұдан бұрын еш жерде жарияланбаған детективтік шығармалар қабылданады. Байқауға қатысушылар міндетті түрде тегін, атын, әкесінің атын, жасын, мамандығын, мекенжайын және байланыс телефондарын көрсете отырып, қысқаша өмірбаянын ұсынуға тиіс. Шығармалар Word форматында «Байқауға» белгісімен Ұйымд.комитетінің мекенжайына: mvd\_pr@mail.ru жіберіледі.

Ұйымд.комитетінің мекенжайы:

Нұр-Сұлтан қаласы, Тәуелсіздік даңғылы, 1, 11-қабат, 1101-кабинет, тел. 71-52-08, 72-22-85.

9. Шығармаларды бағалау барысында мынадай өлшемшарттар ескеріледі:

- Шығарма мазмұнының байқау тақырыбына, мақсаттарына, міндеттері мен талаптарына сай келуі;

- шығарманың толықтығы;

- көркем тіл өнері;

- кәсіби, жазу және мазмұндық шеберлік;

- шынайы оқиғаларға негізделген көркем сюжеттің күрделілігі;

- полиция қызметкерінің шынайы бейнесін жасау.

**4. Ұйымдастырушылық комитеттің құқықтары мен міндеттері**

10. Байқауды дайындау және өткізу бойынша жұмысты ұйымдастыру Қазақстан Республикасы Ішкі және сыртқы коммуникациялар департаментінде құрылған Ұйымд.комитетіне жүктеледі.

 11. Ұйымд.комитеті:

      1) барлық қатысушыларға тең шарттарды;

      2) қазылар алқасының құрамы туралы ақпараттың құпиялығын;

      3) байқаудың нәтижелері туралы мәліметтерді оларды ресми жариялағанға дейін жария етпеуді қамтамасыз етеді.

12. Ұйымд.комитеті:

1) осы Ереженің талаптарына сай келмейтін жағдайда үміткерлерді байқауға қабылдамауға;

2) қазылар алқасы мүшелерінің байқауды өткізу ережесін бұзу анықталған жағдайда байқау қорытындыларын жоюға құқылы.

13. Ұйымд.комитеті ұйымдастырушылық, техникалық, қаржы және шығармашылық мәселелерді пысықтайды, ұсыныстар және қоғамдық бастамалар қаралады.

Ұйымд.комитетінің міндеттеріне:

- байқауды өткізудің басталуы туралы жария түрде хабарлау;

- байқауды дайындау және өткізу бойынша жұмысты үйлестіру;

- БАҚ-пен жұмыс істеу;

- байқауға қатысуға өтінімдерді жинақтау, рәсімдеудің және өтінімдерді ұсынудың байқаудың талаптары мен шарттарына сәйкестігін тексеру;

- қазылар алқасын қалыптастыру және оның қызметін үйлестіру;

- байқауды, жеңімпаздарды марапаттаудың салтанатты рәсімін бақылау, ұйымдастыру және өткізу жатады.

**5. Қазылар алқасының құқықтары мен міндеттері**

 14. Байқаудың нәтижесін қорытындылау үшін белгілі жазушылар, журналистер, құзыретті адамдар қатарынан мемлекеттік және қоғам қайраткерлері, үкіметтік емес ұйымдардың өкілдері және Ішкі істер министрлігінің қызметкерлері қатарынан қазылар алқасының құрамы қалыптастырылады.

 15. Қазылар алқасының құрамы қатаң құпияда сақталады.

 16. Қазылар алқасының мүшелері байқауға қатысушылар бола алмайды. 17. Қазылар алқасының құрамы:

      1) барлық қатысушыларға тең шарттарды;

      2) байқаудың нәтижелері туралы мәліметтерді оларды ресми жариялағанға дейін жария етпеуді қамтамасыз етеді.

 18. Қазылар алқасының құрамы:

байқауға келіп түскен материалдарды бағалауға;

жеңімпаздарды анықтау және сыйлықтарды тағайындау арқылы байқаудың нәтижелерін қорытындылауға құқылы.

19. Қазылар алқасының шешімі талқылауға жатпайды.

**6. Қорытындылау**

 20. Қорытындылау және жеңімпаздарды марапаттау рәсімі Қазақстан полициясы күнін мерекелеу шеңберінде өтеді.

 21. Қатысушылардың шығармалары он балдық жүйемен бағаланады. Қазылар алқасының шешімі байқаудың нәтижесі бойынша хаттамамен ресімделеді және талқылауға жатпайды.

22. Жеңімпаздар дипломдармен және бағалы сыйлықтармен марапатталады.